Diari Oficial de la Generalitat Valenciana


Sumari del DOGV 166, del 01-06-1984 (1984/802967)

ORDRE de la Conselleria de Cultura Educació i Ciència, de 25 d'abril de 1984, per la qual es regula el règim de subvencions en matèries relacionades amb el foment de les condicions que possibiliten la igualtat social i la participació de la dona en la societat.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1984/04/25/(3)/dof/vci/html**

### Dades del document

Número de DOGV
:   166

Data del DOGV
:   01-06-1984

Secció del DOGV
:   DISPOSICIONS GENERALS

Número del document
:   1984/802967


Data del document
:   25-04-1984

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de la Conselleria de Cultura, Educació i Ciència, de 25 d'abril de 1984, per la qual es regula el règim de subvencions en matèries relacionades amb el foment de les condicions que possibiliten la igualtat social i la participació de la dona en la societat.  
L'Estatut d'Autonomia de la Comunitat Valenciana, aprovat per Llei Orgànica 5/1982, d?1 de juliol, establí a l'article 31.26 com a competència exclusiva de la Comunitat Autònoma, la promoció de la dona; per què cal que les ajudes per part de la Comunitat Autònoma que es dirigesquen a la promoció i el foment de les condicions que possibiliten la igualtat social dels dos sexes i la participació de la dona en la vida política, cultural, econòmica o social, queden regulades de manera coherent amb l'ordenament jurídic de la Generalitat Valenciana.   
Atés allò que disposa la Llei de la Generalitat Valenciana 5/83, de 30 de desembre, de Govern Valencià, així com el Decret 120/83, de 10 d'octubre, sobre estructura orgànica de la Conselleria de Cultura, Educació i Ciència.   
En virtut d'això,  
ORDENE:   
Article primer  
1. La Conselleria de Cultura, Educació i Ciència, dins els límits que determinen els crèdits aprovats al seu presupost, concedirà subvencions per a activitats relacionades amb el foment i la promoció de les condicions que possibiliten la igualtat social dels dos sexes, i la participació de la dona en la societat, a les persones o entitats públiques o privades que ho sol·liciten, en els térmens establerts en aquesta disposició.   
2. Les subvencions tindran com a finalitat de promoure activitats i accions per aconseguir la igualtat entre dones i hòmens en aquelles àrees on hi haja discriminació, de potenciar l'associacionisme i la participació de la dona en ple grau d'igualtat dins la societat.   
Article segon  
Els programes a subvencionar s'hauran de referir a:   
-Difusió i defensa dels drets que el vigent ordenament jurídic reconeix a les dones.   
-Denúncia de la discriminació per raó de sexe.   
-Denúncia dels mals tractes soferts per les dones, així com la creació i sosteniment de centres d'acollida.   
-Temes relacionats amb la salut física i mental de les dones, sexualitat i planificació.   
-Imatge de la dona als mitjans de comunicació.   
-Animació sòcio-cultural, dirigida especialment als sectors més poc atesos.   
-Activitats i serveis destinats a col·lectius de dones marginades.   
-Alfabetització de dones.   
-Difusió del pensament feminista i les seues noves alternatives.   
-Activitats culturals relacionades amb la dona.   
Article tercer  
Podran sol·licitar subvencions:   
-Les associacions o entitats legalment constituïdes.   
-Les institucions prestadores de serveis a la dona sense afany de lucre.   
-Les persones naturals.   
Article quart  
La quantia màxima de les subvencions a concedir mai no serà superior al 50 % del pressupost total de cada programa o activitat concreta, i en tot cas aquesta quantia serà determinada pel Conseller de Cultura, Educació i Ciència a proposta del Servei de la Dona.   
Article cinqué  
1. Les sol·licituds de subvenció es presentaran dins el primer trimestre de l'exercici econòmic, als Serveis Territorials de Cultura, i també es podran remetre per qualsevol dels procediments establerts a l'article 66 de la Llei de Procediment Administratiu.   
2. Les sol·licituds, que s'hauran de formalitzar segons el model que es facilitarà als Serveis Territorials de Cultura, hauran d'anar acompanyats amb els documents següents:   
-Memòria d'activitats realitzades l'any anterior, llevat el cas en què siga de constitució recent.   
-Projecte detallat en què consten les activitats a realitzar i el calendari d'aquestes.   
-Pressupost detallat del Projecte, amb especificació de l'aportació del sol·licitant i dels ingressos amb què compta per al desenrotllament del programa. Igualment s?hi hauran d'incloure les subvencions sol·licitades a d'altres institucions o organismes.   
3. Les sol·licituds amb la documentació complementària, o després d'esmenar-ne els defectes en el termini de deu dies, si s'escau, es remetran al Servei de la Dona, el qual amb la instrucció del corresponent expedient elevarà les propostes degudament informades al Conseller de Cultura, Educació i Ciència, el qual ho resoldrà.   
Article sisé  
1. Els beneficiaris de les subvencions estaran obligats en el termini màxim de dos mesos, des de l'acabament del programa a presentar la memòria de les activitats desenrotllades, amb les conclusions del desenvolupament del programa, així com els justificants de la despesa realitzada amb càrrec a la subvenció concedida.   
2. Igualment, els beneficiaris estaran obligats a la devolució de l'import de les subvencions rebudes si la despesa no es produeix per qualsevol imprevist, o quan es comprova una modificació substancial dels objectius a causa dels quals es concedí aquesta subvenció, i igualment quan per percebre d'altres subvencions, es cobrirà totalment l'import de la despesa.   
3. Els beneficiaris hauran de fer figurar a la publicitat de llurs activitats, i en tota aquella documentació gràfica o escrita que hauran elaborat en desenrotllar aquesta, el patrocini de la Conselleria de Cultura, Educació i Ciència.   
Article seté  
La Conselleria de Cultura, Educació i Ciència es reserva el dret de realitzar un seguiment de les activitats subvencionades i es podrà exigir una explicació detallada de la despesa, fins un any després de realitzar l'activitat subvencionada.   
DISPOSICIO TRANSITORIA  
Independentment d'allò que disposa l'article 5.1 d'aquesta Ordre, les sol·licituds de subvenció corresponents a l'exercici econòmic de 1984, es podran presentar fins al 30 de juny inclusivament.   
DISPOSICIO FINAL  
Aquesta Ordre entrarà en vigor el dia que es publicarà en el Diari Oficial de la Generalitat Valenciana.   
València, 25 d'abril de 1984.   
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI